b'\n_START_ARTICLE_\nSassari (pokrajina)\n_START_SECTION_\nZgodovinske zanimivosti\n_START_PARAGRAPH_\nMirovna pogodba v Utrechtu, ki je leta 1713 zaklju\xc4\x8dila vojno za \xc5\xa1pansko nasledstvo, je dodelila Sardinijo Avstriji, a \xc5\xbee leta 1720 je otok pre\xc5\xa1el pod Savojce. Sardinci, ki so \xc5\xbee avstrijsko nadoblast te\xc5\xbeko prena\xc5\xa1ali, so se Savojcem naravnost uprli. Po dolgoletnem podlo\xc5\xbeni\xc5\xa1tvu Aragoncem in \xc5\xa0pancem so hoteli neodvisnost in ne samo samostojno kraljevino. Proti koncu stoletja je pri\xc5\xa1lo do prave ljudske vstaje, ki so se je udele\xc5\xbeili tiso\xc4\x8di doma\xc4\x8dinov. Vi\xc5\xa1ek upora je bilo slovesno vkorakanje revolucionarjev v Sassari, najve\xc4\x8dje mesto otoka, kar so ljudje naivno sprejeli kot poraz monarhije. Kar pa \xc5\xa1e zdale\xc4\x8d ni dr\xc5\xbealo. Savojci so upor s silo zadu\xc5\xa1ili in \xc4\x8deprav so se jim skupine nezadovoljne\xc5\xbeev upirale vse do zdru\xc5\xbeenja z ostalo Italijo (1861), je vsak protest ostal brez u\xc4\x8dinka.'